b'\n_START_ARTICLE_\nMeldorf\n_START_SECTION_\nHistorie\n_START_PARAGRAPH_\nTallrike arkeologiske funn fra tidlig vikingtid har blitt gjort i omr\xc3\xa5det, herunder den kjente Meldorffibulaen funnet i 1979, en fibula med fire bokstaver fra det 1. \xc3\xa5rhundre hvis betydning er uklar. Fibulaen kommer antagelig fra en kvinnes branngrav._NEWLINE_I 1076 nevner Adam av Bremen at hovedkirken i Ditmarsken ligger i Meldorf. Stedet fikk bystatus i 1265 og fungerte i lang tid som hovedstad i den selvstendige bonderepublikken som var alliert med Hansaforbundet. Byen ble stormet av kong Hans av Danmark, Norge og Sverige i 1500, idet kongen fors\xc3\xb8kte \xc3\xa5 erobre republikken. H\xc3\xa6ren var selvsikker og uorganisert og ble sl\xc3\xa5tt av en mye mindre bondeh\xc3\xa6r i slaget ved Hemmingstedt samme \xc3\xa5r. Det sies at den opprinnelige dannebrogsfanen ble tatt av ditmarskerne under slaget ved Hemmingstedt og deretter hengt opp i kirken i Meldorf, men ingen har noen formening om hvor den kan ha blitt av i senere tid. I 1559 ble imidlertid republikken overvunnet av Danmark og Holstein, og Meldorf mistet statusen som hovedstad. Hovedstaden ble flyttet til byen Heide, som hadde utviklet en st\xc3\xb8rre \xc3\xb8konomi. I 1598 mistet Meldorf tillike bystatusen, men fikk senere tilbake denne i 1870._NEWLINE_Frem til 1970 var byen administrasjonssentrum i S\xc3\xb8r-Ditmarsken krets.'